ทิสโก้ขนลูกค้าลงทุนนอกเพิ่ม
บล.ทิสโก้ เล็งพาลูกค้าไปลงทุนต่างประเทศมากขึ้น หลังงานวิจัยพร้อม แต่ยังไม่ร่วมเชื่อมตลาดหุ้นอาเซียนในวันนี้ บล.เกียรตินาคิน ชัดเจนไม่สนใจ
15 ต.ค. 2555

บล.ทิสโก้ เล็งพาลูกค้าไปลงทุนต่างประเทศมากขึ้น หลังงานวิจัยพร้อม แต่ยังไม่ร่วมเชื่อมตลาดหุ้นอาเซียนในวันนี้ บล.เกียรตินาคิน ชัดเจนไม่สนใจ
นายไพบูลย์ นลินทรางกูร ประธานเจ้าหน้าที่บริหาร บริษัทหลักทรัพย์ (บล.) ทิสโก้ เปิดเผยว่า บริษัทมีความประสงค์ที่จะพานักลงทุนไปลงทุนในต่างประเทศมากขึ้น หลังจากธนาคารแห่งประเทศไทย (ธปท.) อนุมัติการไปลงทุนต่างประเทศกว้างขึ้น เพื่อเพิ่มโอกาสให้นักลงทุน
ปัจจุบัน ทั้งเครือของทิสโก้อยู่ระหว่างการจัดรูปแบบลักษณะการทำบทวิจัยว่าจะออกมาเป็นรูปแบบใด เพราะมีนโยบายชัดเจนว่าหากจะขยายงาน จะต้องมีผลการวิจัยรองรับที่สามารถให้คำแนะนำที่ครอบคลุมแก่ลูกค้า 
อย่างไรก็ตาม บริษัทยังไม่ได้ต่อระบบการซื้อขายหลักทรัพย์เชื่อมต่อกระดานอาเซียน (อาเซียนลิงก์เกจ) เนื่องจากบริษัทยังไม่มีความพร้อมในระบบงานหลังบ้าน (แบ็กออฟฟิศ) และผลงานวิจัยที่ครอบคลุมพอ ซึ่งคาดว่าน่าจะเชื่อมระบบอาเซียนลิงก์เกจได้ในกลุ่มเฟส 2 หรือปีหน้าเป็นต้นไป
“ถ้าคิดจะให้บริการต้องไม่ใช่ให้แค่ข้อมูลหุ้นในกลุ่มอาเซียนเท่านั้น ถ้าจะไปต้องพาลูกค้าไปซื้อหุ้นแอปเปิล หุ้นยุโรป หรือประเทศอื่นอย่างครบวงจร” นายไพบูลย์ กล่าว 
นายชาญศักดิ์ ธนเตชา กรรมการผู้จัดการ บริษัทหลักทรัพย์ เกียรตินาคิน (KKS) กล่าวว่า ทางบริษัทไม่ได้เข้าร่วมอาเซียนลิงก์เกจ เนื่องจากฐานลูกค้าเป็นนักลงทุนรายบุคคลที่ไม่ค่อยให้ความสนใจกับการไปลงทุนในต่างประเทศ แต่เห็นด้วยกับความร่วมมือของตลาดหุ้นในอาเซียน และหากแนวโน้มเกิดขึ้นบริษัทจะกลับมาพิจารณา
นับตั้งแต่วันที่ 15 ต.ค. 2555 เป็นต้นไป ตลาดหุ้นไทยจะเชื่อมโยงการซื้อขายกับตลาดหุ้นสิงคโปร์และมาเลเซีย โดยมีบริษัทหลักทรัพย์เข้าร่วมโครงการนี้ ทั้งหมด 9 แห่ง คือ บล.กรุงศรี บล.เมย์แบงก์ กิมเอ็ง (ประเทศไทย) บล.เคที ซีมิโก้ บล.ฟินันเซีย ไซรัส บล.เคจีไอ (ประเทศไทย) บล.ธนชาต บล.คันทรี่ กรุ๊ป บล.ไทยพาณิชย์ และ บล.ยูโอบี เคย์เฮียน (ประเทศไทย)